Prop. 16 L

(2021–2022)
Proposisjon til Stortinget (forslag til lovvedtak)

Endringer i lov om lønnsplikt under permittering (økning av arbeidsgiverperioden)

Tilråding fra Arbeids- og sosialdepartementet 19. november 2021, godkjent i statsråd samme dag. (Regjeringen Støre)

Dokumentet på regjeringen.no

1 Hovedinnholdet i proposisjonen

I Prop. 1 S Tillegg 1 (2021–2022) For budsjettåret 2022 Endring av Prop. 1 S (2021–2022) Statsbudsjettet 2022 foreslås det å øke arbeidsgivers lønnsplikt i starten av en permitteringsperiode – arbeidsgiverperiode 1 – fra 10 til 15 dager. Dette forutsetter at lov 6. mai 1988 nr. 22 om lønnsplikt under permittering (permitteringslønnsloven) § 3 endres i overensstemmelse med forslaget.

2 Bakgrunn – gjeldende rett

Permittering innebærer at arbeidstakere som følge av midlertidig mangel på arbeid fritas fra arbeidsplikten, mens arbeidsgivere fritas fra lønnsplikt. Samtidig sikres de permitterte inntekt gjennom å motta dagpenger fra folketrygden. Permitteringsordningen bidrar dermed til at man unngår oppsigelser. Kostnadene ved å permittere er fordelt mellom arbeidsgiverne, arbeidstakerne og staten. Etter permitteringslønnsloven § 3 første ledd plikter arbeidsgiverne å betale lønn til permitterte i starten av en permitteringsperiode. Etter denne arbeidsgiverperioden fritas arbeidsgiverne fra lønnsplikten i en periode som etter permitteringslønnsloven § 3 tredje ledd er på 26 uker innenfor en periode på 18 måneder. I denne perioden kan de permitterte motta dagpenger etter bestemmelsene i folketrygdloven kapittel 4.

Arbeidsgiverperioden i starten av en permitteringsperiode – arbeidsgiverperiode 1 – er ofte endret i tråd med konjunkturene. Før koronakrisen inntraff, var arbeidsgiverperiode 1 på 15 dager, mens den ble redusert til 2 dager i mars 2020. Siden 1. september 2020 har arbeidsgiverperiode 1 vært 10 dager.

3 Departementets vurderinger og forslag

Det er nå rask oppgang i norsk økonomi. Etterspørselen etter arbeidskraft har tatt seg markert opp siden i vår. Ifølge arbeidskraftundersøkelsen var antallet bosatte sysselsatte i 3. kvartal 2021 høyere enn før koronakrisen. Arbeidsledigheten har gått raskt ned og nærmer seg nivået før pandemien. Flere bedrifter melder om problemer med å rekruttere arbeidskraft. Ifølge tall fra Statistisk sentralbyrå er det per 3. kvartal 2021 96 000 ledige stillinger, som er det høyeste antallet siden målingen begynte i 2010. Selv om det er usikkerhet knyttet til koronapandemien hjemme og ute, trekker utsiktene i norsk økonomi i retning av at sysselsettingen vil fortsette å vokse og at arbeidsledigheten vil kunne gå ytterligere ned i 2022.

Ved utgangen av oktober var det knappe 20 000 helt og delvis permitterte, som fortsatt er høyere enn gjennomsnittsnivået over tid. Omfanget av permitteringer har likevel gått raskt og mye ned. For ett år siden var 55 000 permitterte og i april 2020 var antallet hele 270 000.

Det er viktig at permitteringsordningen støtter opp under nødvendige omstillinger. En arbeidsgiverperiode som ikke reflekterer at arbeidskraften har blitt en knappere ressurs vil kunne lede til at arbeidskraft bindes opp i bedrifter med lav eller ingen aktivitet, mens andre bedrifter ikke får tilgang på arbeidskraft. Økt lønnsplikt vil heve terskelen for å iverksette nye permitteringer og bedre inntektssikringen for arbeidstakere i starten av permitteringsperioden.

På denne bakgrunn foreslås det å øke arbeidsgiverperiode 1 fra 10 til 15 dager. Iverksetting fra 1. mars 2022 vil gi partene i arbeidslivet tilstrekkelig tid til å innrette seg etter nye regler.

4 Økonomiske og administrative konsekvenser

Lovendringen anslås å redusere utgiftene til dagpenger under kap. 2541, post 70 med 43 mill. kroner i 2022. Helårseffekten anslås til 52 mill. kroner.

Endringen vil kreve noe tilrettelegging i Arbeids- og velferdsetatens saksbehandlingssystemer.

Tilråding

Arbeids- og sosialdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i lov om lønnsplikt under permittering (økning av arbeidsgiverperioden).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i lov om lønnsplikt under permittering (økning av arbeidsgiverperioden) i samsvar med et vedlagt forslag.

Forslag
til lov om endringer i lov om lønnsplikt under permittering (økning av arbeidsgiverperioden)

I

I lov 6. mai 1988 nr. 22 om lønnsplikt under permittering skal § 3 første ledd første punktum lyde:

En arbeidsgiver har plikt til å betale permitteringslønn og annet arbeidsvederlag i en arbeidsgiverperiode på 15 dager (arbeidsgiverperiode I).

II

Loven trer i kraft fra den tiden Kongen bestemmer.